## Servicis Socials i l’Institut Valencià de Qualitat inicien una etapa de col·laboració orientada a la millora del sistema social públic

*** Elena Albalat es reunix amb l’equip directiu de l’Institut Valencià de Formació, Investigació i Qualitat dels Servicis Socials (IVAFIQ), en una primera trobada institucional per a posar en comú línies de treball**

La consellera de Servicis Socials, Família i Infància, Elena Albalat, s’ha reunit amb l’equip directiu de l’Institut Valencià de Formació, Investigació i Qualitat dels Servicis Socials (IVAFIQ), en una primera trobada institucional per a posar en comú línies de treball orientades a la millora del sistema públic valencià de servicis socials.

Esta reunió ha permés a la consellera conéixer amb detall l’estructura, funcions i labor de l’IVAFIQ, entitat clau pel seu paper en la formació contínua dels professionals, per l’impuls de la investigació aplicada, la innovació i l’avaluació de la qualitat dels servicis socials.

Durant la trobada, s’han abordat diferents aspectes relacionats amb la millora de la gestió, la planificació de la formació i el reforç dels mecanismes d’avaluació i qualitat, amb l’objectiu de garantir que els servicis socials s’adapten a les necessitats reals de la ciutadania i dels professionals que els presten.

La consellera ha destacat al respecte la importància d’esta reunió per a “establir una col·laboració estable i un diàleg permanent amb l’IVAFIQ, que permeta avançar en la professionalització del sistema i en la millora contínua de la qualitat dels servicis socials”.

Així mateix, les dos parts han coincidit en la necessitat de continuar impulsant la col·laboració amb universitats, entitats socials i altres agents del sector, així com de reforçar la transferència de coneixement i les bones pràctiques com a ferramentes clau per a una atenció social més eficaç, homogènia i centrada en les persones.

Fecha: 07/01/2026